### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 21. februar 2024 har vedtaget Magistratens foranstående indstilling af 20. februar 2024.

Venstres byrådsgruppe ønskede følgende mindretalsudtalelse medsendt: "I Venstre ønsker vi bekæmpelsen af vejstøj - vejstøj har sundhedskonsekvenser for aarhusianerne. Vores ønske er, at støjen skal ned og ambitionsniveauet op. Venstre ønsker at der udarbejdes en model med udgangspunkt i sundhed, hvor der afsættes støjpuljemidler til støjafskærmende foranstaltninger og støjisolering af stærkt støjbelastede boliger langs det eksisterende kommunale vejnet. I Venstre mener vi der mangler flere områder at blive kortlagt i støjhandlingsplanen 2024 - blandt andet området omkring [adresse]."

Radikale Venstres og Danmarksdemokraternes byrådsgrupper og Asger Kjær ønskede følgende mindretalsudtalelse medsendt: "Radikale Venstre, Danmarksdemokraterne og Asger Kjær ønsker at bekæmpelsen af vejstøj i [adresse] intensiveres af hensyn til vejstøjens sundhedskonsekvenser for aarhusianerne. Vores ønske er, at støjen skal ned og ambitionsniveauet op. Forslag til Støjhandlingsplan er i vores optik meget uambitiøs og tager ikke nye og oplagte værktøjer i brug. Radikale Venstre og Danmarksdemokraterne har ved byrådsmøde d. 20. december 2023 fremsat et ambitiøst beslutningsforslag om bekæmpelse af vejstøj i [adresse]. Med forslaget fokuseres der på de sundhedsmæssige konsekvenser. Herudover foreslås konkret, at grænseværdierne sænkes ved hhv. nybyggeri og udvidelse og etablering af veje, ligesom det foreslås, at der udarbejdes en model med udgangspunkt i sundhed, hvor der afsættes støjpuljemidler til støjafskærmende foranstaltninger og støjisolering af stærkt støjbelastede boliger langs det eksisterende kommunale vejnet. Interesserede opfordres til at bidrage med høringssvar, som forholder sig til såvel det politiske beslutningsforslag af 20. december 2023 samt forslag til Støjhandlingsplan."

###

.

### Resume

Støjhandlingsplanen følger af Bekendtgørelsen af 18. november 2021 om kortlægning af ekstern støj og udarbejdelse af støjhandlingsplaner.

Støjkortlægningen er udarbejdet ud fra 2021-data og viser, at ca. 63.500 boliger belastes af et støjniveau, der overstiger 58 dB.

Støjhandlingsplanen lægger op til, at der de næste 5 år fortsat anvendes støjgunstige vejbelægninger, som et virkemiddel til støjbekæmpelse. Derudover lægges op til fortsat støjbekæmpelse gennem trafik- og byplanlægningen, hvor der stilles krav til overholdelse af grænseværdier i nybyggeri og nye opholdsarealer.

Støjbekendtgørelsen foreskriver, at Støjhandlingsplanen skal i 8 ugers offentlig høring, hvorefter den fremsendes til endelig vedtagelse i Byrådet.

### Beslutningspunkter

Det indstilles:

At 1) forslag til Støjhandlingsplan fremlægges i offentlig høring.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 20-02-2024

Søren Nissen:

Fremsendes til [adresse] med bemærkning, at Magistraten i mødet den 20. februar 2024 anbefaler, at byrådet tiltræder Magistratsafdelingen for Teknik og Miljøs indstilling af 18. januar 2024.

Julie Steffensen og Georg Frandsen tog forbehold.